杜門
作者：黎廷瑞
朝代：宋

paragraphs: 有客扣我門，丁丁如啄木。
久立門不開，客去嗔此屋。
僮奴亦怪我，無事許畏縮。
向來豪俠場，門外車接轂。
將無晚乏具，效彼龜藏伏。
山田歲將收，亦可飯脫粟。
不厭客來頻，所厭客論俗。
豪辨既多違，强應還自恧。
但恨平生友，歡聚不得足。
存者隔川途，沒者卧丘谷。
精微向誰剖，鬰結滿心曲。
何如掩關生，黽勉抱吾獨。
揮絃送征鴻，悠悠楚天綠。